CELEX: 32009D0443
Language: el
Date: 2009-06-10 00:00:00
Title: 2009/443/ΕΚ: Απόφαση της Επιτροπής, της 10ης Ιουνίου 2009 , για τροποποίηση, με σκοπό την προσαρμογή στην τεχνική πρόοδο, του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις για τις χρήσεις του μολύβδου, του καδμίου και του υδραργύρου [κοινοποιηθείσα υπό τον αριθμό Ε(2009) 4187] (Κείμενο που παρουσιάζει ενδιαφέρον για τον ΕΟΧ)

11.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/27
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 10ης Ιουνίου 2009
   για τροποποίηση, με σκοπό την προσαρμογή στην τεχνική πρόοδο, του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις για τις χρήσεις του μολύβδου, του καδμίου και του υδραργύρου
   [κοινοποιηθείσα υπό τον αριθμό Ε(2009) 4187]
   (Κείμενο που παρουσιάζει ενδιαφέρον για τον ΕΟΧ)
   (2009/443/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (1), και ιδίως το άρθρο 5 παράγραφος 1 στοιχείο β),
   Εκτιμώντας τα ακόλουθα:
   
               (1)
            
            
               Βάσει της οδηγίας 2002/95/ΕΚ η Επιτροπή καλείται να αξιολογεί τις επικίνδυνες ουσίες που έχουν απαγορευθεί δυνάμει του άρθρου 4 παράγραφος 1 της οδηγίας.
            
         
               (2)
            
            
               Ορισμένα υλικά και κατασκευαστικά στοιχεία που περιέχουν μόλυβδο και κάδμιο θα πρέπει να εξαιρεθούν από την απαγόρευση, δεδομένου ότι η κατάργηση των εν λόγω επικίνδυνων ουσιών στα συγκεκριμένα υλικά και κατασκευαστικά στοιχεία εξακολουθεί να είναι ανέφικτη από τεχνική ή επιστημονική σκοπιά.
            
         
               (3)
            
            
               Η υποκατάσταση του μολύβδου σε συγκολλητικά λεπτών καλωδίων χαλκού διαμέτρου μικρότερης ή ίσης των 100 μm σε ηλεκτρικούς μετασχηματιστές εξακολουθεί να είναι πρακτικά ανέφικτη.
            
         
               (4)
            
            
               Δεν υπάρχει ουσιαστικά δυνατότητα υποκατάστασης του μολύβδου που χρησιμοποιείται στη στοιβάδα επένδυσης των διόδων από γυαλί με βορικό ψευδάργυρο.
            
         
               (5)
            
            
               Η υποκατάσταση του καδμίου και του οξειδίου του καδμίου σε παχύστρωμες πάστες που χρησιμοποιούνται στο οξείδιο του βηρυλλίου που είναι συνδεδεμένο με αλουμίνιο είναι αδύνατη επί του παρόντος.
            
         
               (6)
            
            
               Αναμένεται ότι από τις 31 Δεκεμβρίου 2009 θα καταστεί δυνατό να χρησιμοποιούνται τεχνολογίες υποκατάστασης των κυκλωμάτων επεξεργασίας αναλογικού ήχου με στόχο να αποφεύγεται η χρήση οπτικών συζευκτών καδμίου σε όλες τις επαγγελματικές εφαρμογές ήχου.
            
         
               (7)
            
            
               Μολονότι ανέφικτη επί του παρόντος, αναμένεται να καταστεί δυνατή από την 1η Ιουλίου 2010 η υποκατάσταση του υδραργύρου που χρησιμοποιείται ως αναστολέας του καθοδικού ψεκασμού σε οθόνες πλάσματος DC (συνεχούς ρεύματος) που περιέχουν έως και 30 mg ανά οθόνη.
            
         
               (8)
            
            
               Ως εκ τούτου, επιβάλλεται να τροποποιηθεί δεόντως η οδηγία 2002/95/ΕΚ.
            
         
               (9)
            
            
               Σύμφωνα με το άρθρο 5 παράγραφος 2 της οδηγίας 2002/95/ΕΚ η Επιτροπή πραγματοποίησε διαβουλεύσεις με τους άμεσα ενδιαφερομένους.
            
         
               (10)
            
            
               Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που συγκροτήθηκε δυνάμει του άρθρου 18 της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα της οδηγίας 2002/95/ΕΚ τροποποιείται όπως ορίζεται στο παράρτημα της παρούσας απόφασης.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 10 Ιουνίου 2009.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 37 της 13.2.2003, σ. 19.
   
      (2)  ΕΕ L 114 της 27.4.2006, σ. 9.
   
      ΠΑΡΑΡΤΗΜΑ
      Στο παράρτημα της οδηγίας 2002/95/ΕΟΚ προστίθενται τα ακόλουθα σημεία 33 έως 38:
      
         
                     «33.
                  
                  
                     Μόλυβδος σε συγκολλητικά λεπτών καλωδίων χαλκού διαμέτρου έως και 100 μm στους ηλεκτρικούς μετασχηματιστές.
                  
               
                     34.
                  
                  
                     Μόλυβδος σε μεταλλοκεραμικούς πυκνωτές ποτενσιομέτρων.
                  
               
                     35.
                  
                  
                     Κάδμιο σε φωτοαντιστάσεις για οπτικούς συζεύκτες επαγγελματικών εγκαταστάσεων ήχου μέχρι τις 31 Δεκεμβρίου 2009.
                  
               
                     36.
                  
                  
                     Υδράργυρος που χρησιμεύει ως αναστολέας καθοδικού ψεκασμού σε οθόνες πλάσματος συνεχούς ρεύματος με συγκέντρωση έως και 30 mg ανά οθόνη μέχρι την 1η Ιουλίου 2010.
                  
               
                     37.
                  
                  
                     Μόλυβδος στη στοιβάδα επίστρωσης διόδων υψηλής τάσης από γυαλί με βορικό ψευδάργυρο.
                  
               
                     38.
                  
                  
                     Κάδμιο και οξείδιο του καδμίου σε παχύστρωμες πάστες που χρησιμοποιούνται στο οξείδιο του βηρυλλίου που είναι συνδεδεμένο με αλουμίνιο.».